A tatár juhar (Acer tataricum) lett a 2020-as év fája - közölte az Országos Erdészeti Egyesület.

Az Év fája internetes szavazáson három fafaj közül lehetett választani.

Az október végén zárult szavazásra 5014 érvényes szavazat érkezett.

A győztes 2131 szavazattal a tatárjuhar (Acer tataricum) lett, így ez a fafaj lesz a 2020-as év fája.

A második helyen 1472 szavazattal a kecskefűz (Salix caprea),

A harmadik helyen 1411 szavazattal a rezgő nyár (Populustremula) végzett.

A tatár juhar honfoglaló elődeink útvonalán elterjedt, általuk is ismert fafaj. Alföldi területeinken erőteljesen visszaszorult, de hegy- és dombvidékeinken is kevésbé becsülik alacsony termete (6-8 méter magasra nő csak meg), csekély gazdasági értéke miatt.

Ökológiai szerepe viszont jelentős.

Kerekded koronájuk van, és a többi juharfajjal ellentétben leveleik tagolatlanok, fűrészes szélűek. Kora májustól nyíló, zöldes-fehér bugavirágzata nem túl látványos, de a belőlük kifejlődő ikerlependék termések karmazsinvörös színben pompáznak - írja róla a Botanikaland.

Az Év fája szavazást idén hetedik alkalommal hirdették meg, a hazai fafajokra kívánják vele felhívni a figyelmet.

(Borítókép: Tatár juhar (Acer tataricum) / Shutterstock)